SUPER วิ่งแรง 10% หลังร่วงยาว 7 วันติด รับข่าวผบห.ดอดซื้อหุ้นเพิ่มการันตีธุรกิจโตแกร่ง
SUPER วิ่งแรง 10% หลังร่วงยาว 7 วันติด รับข่าวผบห.ดอดซื้อหุ้นเพิ่มการันตีธุรกิจโตแกร่ง ล่าสุด ณ เวลา 11.48 น. อยู่ที่ระดับ 0.90 บาท เพิ่มขึ้น 0.08 บาท หรือ 9.76% สุงสุดที่ระดับ 0.92 บาท ต่ำสุดที่ระดับ 0.83 บาท มูลค่าซื้อขาย 166.81 ล้านบาท
9 เม.ย. 2561

ผู้สื่อข่าวรายงานว่า ราคาหุ้น บริษัท ซุปเปอร์บล๊อก จำกัด (มหาชน) หรือ SUPER ณ เวลา 11.48 น. อยู่ที่ระดับ 0.90 บาท เพิ่มขึ้น 0.08 บาท หรือ 9.76% สุงสุดที่ระดับ 0.92 บาท ต่ำสุดที่ระดับ 0.83 บาท มูลค่าซื้อขาย 166.81 ล้านบาท

ทั้งนี้ ราคาหุ้น SUPER ปรับตัวขึ้นแรงในวันนี้หลังปรับตัวลดลงติดต่อกันนาน 7 วัน นับตั้งแต่ราคาหุ้นยืนที่ระดับ 1 บาท เมื่อวันที่ 27 มี.ค. 61
โดยปัจจัยที่ส่งผลให้ราคาหุ้นปรับตัวเพิ่มขึ้นในวันนี้ คาดมากจาการการรายงานข่าวว่า นายจอมทรัพย์  โลจายะ ประธานคณะกรรมการ SUPER ได้เข้าซื้อหุ้น SUPER เพิ่ม หลังช่วงก่อนหน้านี้ราคาปรับตัวลดลงอย่างหนัก โดยในช่วงวันที่ 4 เม.ย. 2561 ได้เข้าไปซื้อหุ้นกว่า 30 ล้านหุ้น และวันที่ 5 เม.ย. 2561 ได้มีการเข้าไปซื้อหุ้นเพิ่มกว่า 20 ล้านหุ้น โดยเบื้องต้นในช่วง 2 วันดังกล่าวมีการซื้อหุ้นเพิ่มรวมแล้วกว่า 50 ล้านหุ้น
ทั้งนี้ เนื่องจากยังมั่นใจในพื้นฐานธุรกิจที่ยังคงแข็งแกร่ง และการเติบโตตามแผนที่วางไว้ จึงไม่มีความกังวลแม้รัฐบาลจะมีนโยบายชะลอการซื้อไฟฟ้าจากพลังงานทดแทน ซึ่งไม่ได้ส่งผลกระทบต่อธุรกิจของบริษัท เนื่องจากบริษัทมีโครงการโรงไฟฟ้าที่เดินเครื่องผลิตไฟฟ้าเข้าระบบเชิงพาณิชย์ (COD) แล้วประมาณ 740 เมกะวัตต์ (MW) จำนวน 124 โครงการ เป็นสัญญา Super lock-in ค่าไฟฟ้าระยะเวลา 25 ปี ยังได้ FiT ที่ 5.66 บาทต่อหน่วย อีก 23 ปี ถือว่าเป็นรายได้ที่แน่นอน
ประกอบกับบริษัทได้เน้นขยายการลงทุนในต่างประเทศ ที่ให้อัตราผลตอบแทนจากการลงทุนในส่วนของทุน (EIRR) ประมาณ 15-22% โดยขณะนี้บริษัทอยู่ระหว่างการลงทุนโครงการโรงไฟฟ้าพลังงานลม ในประเทศเวียดนาม ขนาดกำลังการผลิตรวม 698 เมกะวัตต์ ซึ่งจะทยอยดำเนินการก่อสร้าง สำหรับในปี 2561 จะมีการก่อสร้างเฟสแรกกว่า 100 เมกะวัตต์ คาดว่าจะ COD ได้ในปีถัดไป